OBH 214/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	Egy állampolgári bejelentés szerint a Magyar Honvédség Egészségügyi Szolgálatánál megszűnt a fertőző (infektológiai) osztály. Tekintettel arra, hogy a bejelentés alapján felmerült a lehető legmagasabb szintű testi és lelki egészséghez való jog sérelmének gyanúja, hivatalból vizsgálatot rendeltem el. A vizsgálat részben utóvizsgálatnak minősül, mivel a fertőző agyhártyagyulladás tárgyában az OBH 6016/1999., valamint az OBH 1/2000. számú jelentésekben megfogalmazott és elfogadott ajánlások megvalósulásának ellenőrzésére is alkalmas volt.

Érintett alkotmányos jogok:
•	A lehető legmagasabb szintű testi és lelki egészséghez való jog [Alkotmány 70/D. § (1)-(2) bekezdés]

Alkalmazott jogszabályok:
•	A fertőző betegségek és a járványok megelőzése érdekében szükséges járványügyi     intézkedésekről szóló 18/1998. (VI.13.) NM rendelet
•	Az Állami Népegészségügyi és Tisztiorvosi Szolgálatról szóló 1991. évi XI. törvény

A vizsgálat megállapításai:
	A MH fertőző osztályának megszüntetésére azért került sor, mert a Fővárosi Szent László Kórház felmondta a területén működő infektológiai osztály bérleti szerződését, és egyidejűleg vállalta, hogy szükség esetén valamennyi honvédségi igényjogosult beteget infektológiai szempontból ellát.
	A gennyes agyhártyagyulladás járvány visszaszorítása, illetve a megelőző intézkedések foganatosítása nem a fekvőbeteg ellátó terület feladata. A járvány idején a Magyar Honvédség Tisztiorvosi Szolgálata járványügyi és szakmai döntéseit az ÁNTSZ illetékes szakmai és vezető szerveinek egyetértésével hozta meg. Mindezt az ÁNTSZ országos tisztifőorvosának kezdeményezésére létrehozott ad hoc szakmai bizottság írásos formában is megerősítette, igazolta. Az adott járványt egy polgári beteggel kapcsolatba került katona fertőződése indította el. Az eset diagnosztizálása után az ellátó orvos a szakma szabályait betartva értesítette az illetékes polgári közegészségügyi szervet, intézkedett a beteg megfelelő intézetbe szállításáról. A betegek ellátása elsősorban a Fővárosi Szent László Kórházban történt. A honvédségi járvánnyal párhuzamosan a polgári lakosság körében is halmozódott a meningitises esetek száma, ezért a fővárosi tisztifőorvos javaslatára a Központi Honvéd Kórház budai részlegében intenzív terápiás egységet alakítottak ki, amely rendelkezésre állt a lélegeztetésre szoruló betegek ellátására, a fővárosi kapacitások szükség szerinti teher-mentesítésére.
	A polgári ellátó kapacitás túlterheltségét, valamint az adott járvány súlyát és földrajzi lokalizációját figyelembe véve a Magyar Honvédség Kecskeméti Repülőkórházában 1999. december 27-én a Magyar Honvédség infektológus főszakorvosának irányításával 35 ágyas infektológiai egységet állítottak fel, amely bekapcsolódott a honvédség meningitises, illetve meningitisgyanús betegek ellátásába. A lakóhelyükön megbetegedett katonák ellátását a területileg illetékes fertőző osztályok végezték. A honvédség a járvány következtében egyetlen beteget sem veszített el. A járvány tapasztalatai alapján, valamint a betegség nemzetközi adatai szerint is zárt közösségben való halmozódása miatt a Honvéd Vezérkar egészségügyi csoportfőnöke elrendelte a bevonuló sorkatonák immunizációs programjának kiegészítését a N. meningitidis A és C törzsei elleni oltóanyaggal, melyet 2000. februártól minden bevonuló sorkatona megkap. Megállapították azonban, hogy valóban szükség van a Magyar Honvédség keretein belül fertőző osztályra, melynek létesítését a véglegesen kialakuló - jelenleg szervezés alatt álló - a NATO elvárásoknak is megfelelő Központi Honvéd Kórházban tervezi a tárca 2001-ben. Ebben az évben várható a Magyar Honvédség Tisztiorvosi Szolgálatáról szóló HM rendelet kiadása is. 
	Előzőekre figyelemmel az ügyben nem állapítottam meg az Alkotmány 70/D. § (1)-(2) bekezdésében rögzített lehető legmagasabb szintű testi és lelki egészséghez való jog sérelmét. A Honvédelmi Minisztérium tervezett szóban forgó intézkedését, és megvalósítása időpontját a Magyar Honvédség keretein belül működő önálló fertőző osztály létrehozására megfelelőnek tartom, a vizsgálatot ajánlás nélkül lezárom.

Budapest, 2001. május 9.

Gönczöl Katalin